สิงห์นักบิดอ่วม สรรพสามิตปรับขึ้นภาษีมอเตอร์ไซค์
สรรพสามิตเร่งเสนอ ครม. เก็บภาษีรถยนต์มอเตอร์ไซค์เพิ่มตามการปล่อยควันพิษ แก้ปัญหาสิ่งแวดล้อม
30 เม.ย. 2562

สรรพสามิตเร่งเสนอ ครม. เก็บภาษีรถยนต์มอเตอร์ไซค์เพิ่มตามการปล่อยควันพิษ แก้ปัญหาสิ่งแวดล้อม
รายงานข่าวจากกระทรวงการคลัง เปิดเผยว่า กรมสรรพาสามิตจะเสนอให้คณะรัฐมนตรี (ครม.) พิจารณาเห็นชอบมาตรการภาษีสำหรับยานพาหนะเพื่อสนับสนุนการแก้ปัญหาฝุ่นละอองขนาดเล็ก (พีเอ็ม 2.5) ระยะสอง ในเร็วๆ นี้
ทั้งนี้ จะมีการเปลี่ยนการเก็บภาษีสรรพสามิตรถจักรยานยนต์ใหม่ จากเดิมคิดภาษีตามขนาดของเครื่องยนต์ (ซีซี) เปลี่ยนเป็นการคิดภาษีตามค่าการปล่อยก๊าซคาร์บอนไดออกไซด์ ซึ่งเป็นแบบเดียวกับภาษีรถยนต์ เพื่อลดการปล่อยก๊าซคาร์บอนไดออกไซด์ในอากาศลง
สำหรับอัตราภาษีตามขนาดเครื่องยนต์เดิมจะเสียอยู่ที่ 2.5-9% เปลี่ยนเป็นตามการปล่อยก๊าซคาร์บอนฯ ซึ่งเพิ่มเป็น 3-18% ซึ่งจะส่งผลให้รถจักรยานยนต์ขนาดเล็กได้รับผลเล็กน้อย แต่รถจักรยานยนต์ขนาดใหญ่ หรือรถบิ๊กไบค์ที่มีการใช้น้ำมันและปล่อยมลพิษมากก็จะถูกเก็บภาษีเพิ่มขึ้น เพราะเดิมเสียภาษีสูงสุดที่ 9% แต่ภาษีใหม่เก็บสูงสุด 18%
ทั้งนี้ หาก ครม. เห็นชอบ จะให้เวลาผู้ประกอบการผู้ผลิต หรือผู้นำเข้าปรับตัว โดยจะเก็บภาษีอัตราใหม่ในปี 2563